ଏହା ପୂର୍ବରୁ ଡିସେମ୍ବର ତ୍ରୈମାସରେ ୨,୫୦୦ କର୍ମଚାରୀ ସଂଖ୍ୟା ହ୍ରାସ କରିବ ବୋଲି କମ୍ପାନୀ ଘୋଷଣା କରିଥିଲା । କମ୍ପାନୀ କହିଥିଲା ଯେ ଅଧିକାଂଶ ବନ୍ଦ ହେଉଥିବା ଚାକିରି ବିପିଓ ବ୍ୟବସାୟରେ ଅଛି ।
ନୂଆ ଦିଲ୍ଲୀଃ ଦେଶର ଆଇଟି (IT) କ୍ଷେତ୍ରର ବଡ଼ କମ୍ପାନୀ ଟେକ୍ ମହିନ୍ଦ୍ରା (Tech Mahindra) ୨୦୨୦-୨୧ ଆର୍ଥିକ ବର୍ଷରେ ରାଜସ୍ୱ ବୃଦ୍ଧି ସତ୍ତ୍ୱେ ନିଜ ବିଜିନେସ୍ ପ୍ରସେସ୍ ସର୍ଭିସେଜ୍ (Business Process Services) ବ୍ୟବସାୟରେ କର୍ମଚାରୀଙ୍କ ସଂଖ୍ୟା ୫,୦୦୦ କମ୍ କରିବାକୁ ନିଷ୍ପତ୍ତି ନେଇଛି । ଏହି କର୍ମଚାରୀମାନେ ଚାଲିଯିବା ପରେ କମ୍ପାନୀ ପାଖରେ ୩୮,୦୦୦ ଷ୍ଟାଫ୍ ରହିବେ ।
ଚେକ୍ ମହିନ୍ଦ୍ରା କମ୍ପାନୀର ଏହି ନିଷ୍ପତ୍ତିର ଏକ ବଡ଼ କାରଣ ହେଉଛି ସ୍ୱୟଂଚାଳିତ କାର୍ଯ୍ୟ ବା ଅଟୋମେସନ୍ (automation) ଓ କୃତ୍ରିମ ଇଣ୍ଟେଲିଜେନ୍ସ (Artificial Intelligence ବା AI) । ବାସ୍ତବରେ କମ୍ପାନୀର ଅନେକ କାର୍ଯ୍ୟ ଏବେ ଏହି ଦୁଇ ମାଧ୍ୟମରେ ସମ୍ପନ୍ନ ହେଉଥିବାରୁ ତାକୁ ଆଉ ପୂର୍ବ ପରି ଅଧିକ କର୍ମଚାରୀଙ୍କ ଆବଶ୍ୟକତା ନାହିଁ ।
ଏହା ପୂର୍ବରୁ କମ୍ପାନୀ ଘୋଷଣା ରିଥିଲା ଯେ ଡିସେମ୍ବର ତ୍ରୈମାସରେ ୨,୫୦୦ କର୍ମଚାରୀ ହ୍ରାସ କରିବ । କମ୍ପାନୀ କହିଥିଲା ଯେ ଅଧିକାଂଶ ବନ୍ଦ ହେଉଥିବା ପଦବୀ ବିପିଓ ବ୍ୟବସାୟରେ ଅଛି ।
"ଆମର ବିପିଓ ବ୍ୟବସାୟରେ ୨୦୧୯-୨୦୨୦ ବର୍ଷ ଶେଷରେ ପ୍ରାୟ ୪୩,୦୦୦ କର୍ମଚାରୀ ଥିଲେ । ମୁଁ ଆଶା କରୁଛି ଯେ ବିତ୍ତୀୟ ବର୍ଷ ୨୦୨୦-୨୧ର ଶେଷରେ ଆମର ଏହି ବ୍ୟବସାୟରେ ପ୍ରାୟ ୩୮,୦୦୦ କର୍ମଚାରୀ ରହିବେ । ଏହାର କାରଣ ହେଉଛି ଯେ ଆମର ଉତ୍ପାଦକତା ବୃଦ୍ଧି ପାଇଛି ଓ ରାଜସ୍ୱ ବି ବଢ଼ିଛି," କହିଛନ୍ତି କମ୍ପାନୀର ମୁଖ୍ୟ କାର୍ଯ୍ୟନିର୍ବାହୀ ତଥା ପରିଚାଳନା ନିର୍ଦ୍ଦେଶକ (Tech Mahindra CEO and MD) ସିପି ଗୁରନାନୀ ।
ଉଲ୍ଲେଖନୀୟ ବିଷୟ ହେଉଛି ଯେ ଡିସେମ୍ବର ୨୦୨୦ରେ ଶେଷ ହୋଇଥିବା ଚଳିତ ଆର୍ଥିକ ବର୍ଷର ତୃତୀୟ ତ୍ରୈମାସିକରେ ଟେକ୍ ମହିନ୍ଦ୍ରାର ଏକତ୍ରିତ ଶୁଦ୍ଧ ଲାଭ (Net Profit) ୧୪.୩ ପ୍ରତିଶତ ବୃଦ୍ଧି ପାଇ ୧,୩୦୯.୮ କୋଟି ଟଙ୍କାରେ ପହଞ୍ଚିଛି । ଏହି ମୁମ୍ବାଇ-ଭିତ୍ତିକ କମ୍ପାନୀ ପୂର୍ବ ଆର୍ଥିକ ବର୍ଷର ସମାନ ତ୍ରୈମାସିକରେ ୧,୧୪୫.୯ କୋଟି ଟଙ୍କାର ନେଟ୍ ଲାଭ କରିଥିଲା ।
ଟେକ୍ ମହିନ୍ଦ୍ରା ଶୁକ୍ରବାର ଦିନ ଏକ ବିବୃତ୍ତିରେ କହିଛି ଯେ ଏହି ତ୍ରୈମାସିକରେ ଏହାର ଅପରେଟିଂ ଆୟ ପ୍ରାୟ ୯,୬୪୭.୧ କୋଟି ଟଙ୍କା ରହିଛି । ପୂର୍ବ ଆର୍ଥିକ ବର୍ଷର ସମାନ ତ୍ରୈମାସିକରେ ଏହା ୯,୬୫୪.୬ କୋଟି ଟଙ୍କା ଥିଲା ।
ଚଳିତ ଆର୍ଥିକ ବର୍ଷର ସେପ୍ଟେମ୍ବର ତ୍ରୈମାସିକ ତୁଳନାରେ ଟେକ୍ ମହିନ୍ଦ୍ରାର ନେଟ୍ ଲାଭ ୨୩ ପ୍ରତିଶତ ବୃଦ୍ଧି ପାଇଛି । ସେପ୍ଟେମ୍ବର ତ୍ରୈମାସରେ କମ୍ପାନୀର ନେଟ୍ ଲାଭ ୧,୦୬୪.୬ କୋଟି ଟଙ୍କା ଥିଲା ।
